Politicienii și cetățenii Republicii Moldova care au fost la Festivalul de la Soci (Federația Rusă) vor fi verificați pentru încălcarea legii
Politicienii și cetățenii Republicii Moldova care au fost la Festivalul Mondial al Tineretului de la Soci (Rusia) vor fi verificați pentru încălcări ale legilor țării, a declarat premierul guvernului de la Chișinău, Dorin Recean, în timpul unei conferințe de presă, răspunzând la întrebările jurnaliştilor despre posibilitatea aplicării de sancţiuni participanţilor delegaţiei moldovene.
"Vom continua să identificăm oamenii care subminează statalitatea Republicii Moldova. Eu și cetățenii țării noastre așteptăm ca cei care lucrează împotriva statului, împotriva cetățenilor, să fie aduşi în fața legii" – a spus Recean, potrivit Rador Radio România.
Premierul moldovean a subliniat că "acest lucru se referă la cei care au acționat împotriva statului".
Delegația moldovenească la festivalul din Rusia a cuprins aproximativ 300 de persoane și a inclus locuitori ai nerecunoscutei republici transnistrene și ai Autonomiei Găgăuze.
La festival a fost prezentă și șefa Autonomiei Găgăuze, Evghenia Guțul. Aceasta a declarat ulterior că Guvernul pro-european analizează posibilitatea de a o pedepsi pentru întâlnirea cu președintele Rusiei, Vladimir Putin, care a avut loc în marginea festivalului.
Amintim că, în 2023, Parlamentul Republicii Moldova a adoptat amendamente la Codul Penal, prevăzând pedepse pentru "separatism" și "conspirație împotriva Republicii Moldova". Într-un raport ulterior al Comisiei Europene s-a afirmat că adoptarea acestei legi ar putea afecta negativ libertatea de exprimare și asociere, drepturile minorităților naționale și nediscriminarea, precum și dinamica reglementării conflictului transnistrean.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank